SELETUSKIRI

Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.

Kirjas, mille komisjon registreeris 14. jaanuaril 2020, taotles Rumeenia luba jätkata käibemaksuvabastuse kohaldamist pärast 31. detsembrit 2020 selliste maksukohustuslaste suhtes, kelle aastakäive omavääringus ei ületa 88 500 eurot.

Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 18. veebruari 2020. aasta kirjaga. Komisjon teatas 19. veebruari 2020. aasta kirjaga Rumeeniale, et tal on taotluse hindamiseks kogu vajalik teave.

1.ETTEPANEKU TAUST

•Ettepaneku põhjused ja eesmärgid

Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Selle maksuvabastuse alla kuuluvad maksukohustuslased ei pea oma tarnete pealt käibemaksu tasuma ning seega ei saa sisendkäibemaksu maha arvata.

Vastavalt käibemaksudirektiivi artikli 287 lõikele 18 võib Rumeenia kohaldada käibemaksuvabastust selliste maksukohustuslaste suhtes, kelle aastakäive riigi vääringus ei ületa 35 000 eurot.

Nõukogu rakendusotsusega 2012/181/EL lubati Rumeenial kuni 31. detsembrini 2014 kohaldada käibemaksuvabastust selliste maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 65 000 eurot. Nõukogu rakendusotsusega 2014/931/EL lubati Rumeenial jätkata käibemaksudirektiivi artikli 287 lõikest 18 erandit tegeva meetme kohaldamist kuni 31. detsembrini 2017. Seejärel anti Rumeeniale nõukogu rakendusotsusega (EL) 2017/1855 luba suurendada maksuvabastuse piirmäära 88 500 euroni riigi valuutas ja pikendada erandmeetme kehtivusaega kuni 31. detsembrini 2020 või kuni käibemaksudirektiivi artiklite 281–294 sätteid muutva direktiivi jõustumiseni, olenevalt sellest, kumb kuupäev on varasem. Meede on vabatahtlik, võimaldades väikeettevõtjatel valida tavapärase käibemaksusüsteemi.

Rumeenia praegune taotlus pikendada erandi kehtivusaega veelgi, suurendamata praegust künnist 88 500 eurot, põhineb samadel alustel, mis on esitatud eelmistes taotlustes. Rumeenia väidab, et erandmeetme pikendamine ja praegune maksuvabastuse ülemmäär on õigustatud, võttes arvesse riigi majanduse struktuuri. Väikesed ja keskmise suurusega ettevõtjad kannavad võrreldes suurettevõtjatega ebaproportsionaalseid kulusid seoses käibemaksunõuete täitmisega. Käibemaksuvabastus vähendab märkimisväärselt väikeettevõtjate käibemaksukohustusi ning kergendab maksuhalduri koormust jälgida väikeses mahus tulu kogumist väikestelt ja keskmise suurusega ettevõtjatelt, kelle aastakäive on alla 88 500 euro. Rumeenia hinnangul moodustab käibemaksusumma, mille käibemaksukohustuslasena registreeritud isikud, kelle aastakäive on väiksem kui 88 500 eurot, maksid 2019. aastal riigieelarvesse, 2,52 % käibemaksu kogutulust ja 1,09 % riigieelarve kogutulust. Maksukohustuslased, kelle aastakäive oli üle 88 500 euro (mis moodustab 42,85 % käibemaksukohustuslasena registreeritud maksukohustuslaste koguarvust), maksid samal aastal käibemaksutulu kogusummasse 97,48 %. Sellega seoses selgub, et erandmeetme mõju lõpptarbimise etapis kogutavale maksutulule on tühine, samas kui selle mõju on märkimisväärne nii asjaomaste maksukohustuslaste maksukohustuste kui ka maksuhalduri jaoks käibemaksu kogumise korra lihtsustamise seisukohast.

Rumeenia esitatud teabe põhjal ilmneb, et erandmeetme pikendamise taotluse eesmärk on vabastada väikeettevõtjad mitmest tavapärase käibemaksukorra kohasest käibemaksukohustustest ning vähendada maksuhalduri koormust maksude kogumisel, muutes selle nii tõhusamaks, hoides samas kokku haldusressursse ja vähendades maksudest kõrvalehoidmist. Erandmeede on seega kooskõlas käibemaksudirektiivi artikli 395 lõike 1 esimese lõiguga, mis võimaldab liikmesriikidel kehtestada erimeetmeid, millega kehtestatakse erand käibemaksudirektiivi sätetest, et lihtsustada käibemaksu kogumise menetlust ja vältida maksudest kõrvalehoidmist. Sellega seoses korratakse, et meede on ja jääb maksukohustuslaste jaoks vabatahtlikuks ning neil lubatakse valida tavapärane käibemaksukord.

Nagu Rumeenia on tõendanud, ei mõjuta erandmeetme võtmine eeldatavasti kuigi palju tema poolt lõpptarbimisetapil kogutava maksutulu kogusummat. Seega tundub erandmeede olevat kooskõlas käibemaksudirektiivi artikli 395 lõike 1 teise lõiguga. Eespool öeldut arvesse võttes ja arvestades, et ELi õigusraamistik ja faktiline olukord jäävad samaks, näib erandmeetme kehtivusaja taotletud pikendamine olevat põhjendatud. Seetõttu tehakse ettepanek Rumeenia taotlus rahuldada.

Üldiselt on erandid ajaliselt piiratud, et oleks võimalik hinnata erandi asjakohasust ja tõhusust. Lisaks võttis nõukogu 18. veebruaril 2020 vastu direktiivi, millega muudetakse käibemaksudirektiivi artiklite 281–294 sätteid väikeettevõtjate erikorra kohta. Uues direktiivis väikeettevõtjate suhtes kohaldatavate lihtsamate käibemaksueeskirjade kohta nõutakse, et liikmesriigid võtaksid vastu ja avaldaksid hiljemalt 31. detsembriks 2024 õigusnormid, mis on vajalikud uute eeskirjade järgimiseks. Liikmesriigid peavad neid siseriiklikke õigusnorme kohaldama alates 1. jaanuarist 2025.

Seepärast on asjakohane anda Rumeeniale luba jätkata erandmeetme kohaldamist kuni 31. detsembrini 2024.